**Eiriolwr SAS yng Nghymru**

# **Cyflwyniad**

Mae iechyd a llesiant wrth wraidd *Cymru Iachach* ac fe'u hadlewyrchir mewn cytundebau eraill rhwng cyflogwyr a Chymdeithas Feddygol Prydain (BMA), gan gynnwys *Siarter Blinder a Chyfleusterau GIG Cymru* a dull GIG Cymru o ymdrin â pherthnasoedd gwaith iach fel y nodir yn y polisi Parch a Datrys.

Trwy drafodaethau contract, cafodd Llywodraeth Cymru, Cyflogwyr GIG Cymru a BMA Cymru Wales lawer o sgyrsiau am iechyd a llesiant meddygon arbenigedd ac arbenigol (SAS), ac yn arbennig profiad meddygon SAS o ran bwlio ac aflonyddu yn y gweithle. Er bod prosesau ar waith i gefnogi meddygon SAS, yn rhy aml o lawer mae adroddiadau am brofiad gwael o'r amgylchedd gwaith gydag achosion o fwlio ac aflonyddu ac anawsterau gyda chael cefnogaeth ddigonol i'w hiechyd a'u llesiant. Mae hyn hefyd wedi bod yn amlwg mewn nifer o arolygon gan y BMA, y Cyngor Meddygol Cyffredinol (GMC) a chyflogwyr.

Cytunwyd bod angen cymryd camau pellach i wella profiad meddygon SAS. Mae cyflwyno contractau SAS newydd yn gyfle i fynd i'r afael â ffactorau diwylliant yn y gweithle hirsefydlog, i rymuso meddygon SAS ymhellach ac i dynnu sylw at eu gwerth yn GIG Cymru.

Cytunwyd bod angen unigolyn enwebedig ar feddygon SAS yn eu Bwrdd/Ymddiriedolaeth Iechyd a fyddai'n gweithredu fel pwynt cyswllt ar gyfer materion SAS. Bwriad eiriolwr SAS yw cyflawni'r swyddogaeth hon. Bydd yr eiriolwr yn gweithredu fel rhyngwyneb ychwanegol pwysig rhwng meddygon SAS a rheolwyr, gan ategu strwythurau a phrosesau presennol yn ogystal â datblygu eu rhaglen waith eu hunain. Byddant yn gweithredu fel pwynt cyswllt ar gyfer meddygon SAS, yn ogystal ag eiriol ar eu rhan, a gwella amlygrwydd meddygon SAS o fewn y sefydliad. Bydd eiriolwyr hefyd yn gweithio gyda'i gilydd i rannu arferion gorau a sicrhau dull cydgysylltiedig ar draws sefydliadau yng Nghymru.

# **Bydd eiriolwr SAS yn cael ei gyflwyno gan bob sefydliad sy'n cyflogi yng Nghymru.**

Bydd y rôl yn benodiad penodol o fewn y 6 Bwrdd Iechyd mawr.[[1]](#footnote-1) O fewn Bwrdd Iechyd Addysgu Powys, Ymddiriedolaeth GIG Felindre ac Iechyd Cyhoeddus Cymru, bydd y rôl a'r swyddogaethau yn cyd-fynd â rôl bresennol. Bydd yr unigolyn yn ymgymryd â'r swyddogaethau fel y nodir isod, a'r unig wahaniaeth yw o ran nifer y meddygon SAS yn y sefydliad dan sylw. Mae eiriolwr SAS yn rôl strategol i hyrwyddo a gwella cefnogaeth ar gyfer iechyd a llesiant meddygon SAS. Bydd yn rôl ychwanegol i weithiwr presennol ac ni fwriedir iddi gymryd lle cymorth presennol ar gyfer meddygon SAS. Rhaid i sefydliadau sicrhau bod gan y deiliad amser ac adnoddau digonol wedi'u neilltuo i ymroi i'r rôl — mae ganddi swyddogaethau rhagweithiol yn ogystal ag adweithiol.

# **Meysydd canlyniadau allweddol**

Bydd yr eiriolwr yn:

* Darparu cymorth a chefnogaeth a bod yn bwynt cyswllt gweladwy i feddygon SAS yn y sefydliad.
* Cyfeirio meddygon SAS i'r adrannau perthnasol, at gydweithwyr, neu wybodaeth o fewn y sefydliad sy’n cyflogi yn ogystal â chynrychiolwyr undebau llafur, lle bo hynny'n berthnasol, i ddarparu cymorth ar eu hiechyd a'u llesiant gan gynnwys camau i fynd i'r afael â phryderon a godwyd ynghylch perthnasoedd gwaith.
* Gweithio gyda bwrdd yr ymddiriedolaeth a'r pwyllgor negodi lleol (LNC) i sicrhau bod dull cyson o ymdrin ag iechyd a llesiant meddygon SAS yn cael ei fabwysiadu ar draws y Bwrdd/Ymddiriedolaeth Iechyd.

# **Camau gweithredu a gweithgareddau**

Bydd yr ymyriadau mwyaf effeithiol i eirioli ar gyfer meddygon SAS yn lleol yn dibynnu ar strwythur a chyd-destun pob sefydliad. Fodd bynnag, mae'r amrywiaeth o gamau y gallai deiliad y swydd eu cyflawni yn cynnwys, ond heb fod yn gyfyngedig i:

* Adnabod holl feddygon SAS yn y sefydliad — sut a ble maent yn gweithio.
* Cyfrannu at weithlu SAS rhagweithiol, gwybodus ac wedi'i rymuso drwy enghreifftiau cadarnhaol, gan annog meddygon i rannu arferion gorau, cefnogi arloesedd a chodi materion a phryderon fel y bo'n briodol.
* Ymchwilio a chasglu gwybodaeth am berfformiad ei sefydliad ei hun wrth hwyluso a chefnogi iechyd a llesiant meddygon SAS e.e. meddygon yn agosáu at ran olaf eu gyrfa, iechyd galwedigaethol a bwlio ac aflonyddu.
* Creu fforwm ar gyfer meddygon SAS - gallai hwn fod yn fforwm rhithwir i alluogi meddygon SAS i gyfnewid awgrymiadau, ceisio a chynnig cyngor a thrafod pynciau perthnasol.
* Cynnwys eitem reolaidd ar agendâu ar gyfer adrodd i gyfarfodydd uwch reolwyr perthnasol.
* Monitro gweithrediad canllawiau sy'n ymwneud â meddygon SAS, gan gynnwys siarter SAS a Chanllawiau Arfer Da Cymru, o fewn y Bwrdd Iechyd/Ymddiriedolaeth.
* Ymgysylltu â phwyllgor negodi lleol fel y bo'n briodol.
* Ymgysylltu a rhannu arferion gorau gyda chyd-eiriolwyr drwy rwydwaith wedi'i hwyluso a chynadleddau/digwyddiadau blynyddol.
* Bod yn bwynt cyswllt cynnar i helpu a chynghori meddygon SAS unigol lle bo angen, yn ategu'r strwythurau presennol, gan gynnwys cyfeirio yn fewnol ac at sefydliadau allanol.
* Monitro a mewnbynnu i brosesau sefydlu SAS i sicrhau bod y rhain yn amserol ac yn effeithiol.
* Casglu gwybodaeth o ffynonellau e.e. arolygon staff, cwynion anffurfiol a ffurfiol, ac adolygiadau i nodi patrymau a galluogi camau i fynd i'r afael â ffactorau sy'n effeithio ar brofiad meddygon SAS yn y gweithle, er enghraifft arferion rheoli gwael neu lwythi gwaith gormodol.

Er mwyn cefnogi meddygon SAS, argymhellir ac mae'n arfer da i sicrhau:

* Bod gan yr eiriolwr dudalen a'i fanylion cyswllt ar gael yn barod ar fewnrwyd y sefydliad.
* Cyflwynir yr eiriolwr i feddygon SAS newydd fel rhan o'i ymsefydlu, gan esbonio ei rôl ac awgrymu meysydd y gall helpu gyda nhw.

Disgwylir i ddeiliad y swydd weithredu gan roi sylw llawn i ofynion polisïau a gweithdrefnau'r sefydliad, gan gynnwys y rhai sy'n ymwneud ag iechyd a diogelwch.

# **Aseinio ac adolygu gwaith**

* Bydd yr eiriolwr yn cael ei gyfweld a'i benodi gan banel y mae'n rhaid iddo gynnwys meddyg SAS.
* Mae'n bwysig bod gan ddeiliad y swydd hyder y meddygon SAS a gyflogir yn ei Fwrdd Iechyd.
* Lle bo'n bosibl, dylai deiliad y swydd fod yn feddyg SAS neu fod â phrofiad mewn gradd SAS.
* Lle bo'n bosibl, ni ddylai deiliad y swydd fod yn diwtor SAS cyfredol i sicrhau bod cylchoedd gwaith penodol y ddwy rôl yn aros ar wahân.
* Bydd yr eiriolwr yn adrodd yn uniongyrchol i'r Cyfarwyddwr Meddygol.
* Disgwylir i ddeiliad y swydd gynhyrchu gwaith mewn ymateb i feysydd sy'n peri pryder gan feddygon SAS.
* Bydd deiliad y swydd yn cytuno ar amcanion gyda'r Cyfarwyddwr Meddygol, a fydd yn arfarnu deiliad y swydd. Bydd y system rheoli perfformiad yn cynnwys cyfle i feddygon SAS gyfrannu at yr asesiad, er enghraifft, drwy system o werthuso cylch cyfan.
* Yn arfarniad yr eiriolwr, rhaid trafod a yw nifer y meddygon SAS y mae’r eiriolwr yn gyfrifol amdanynt yn effeithio ar allu'r eiriolwr i ddarparu cefnogaeth iddynt. Os yw’n teimlo bod hyn yn effeithio ar ei allu i gefnogi meddygon SAS, dylid cytuno ar ddatrysiadau ar y cyd.
* Disgwylir y bydd eiriolwr yn gofyn am o leiaf un sesiwn yr wythnos i gyflawni'r rôl yn effeithiol, ond bydd hyn yn dibynnu ar nifer y meddygon SAS a gynrychiolir ac ardal ddaearyddol y Bwrdd Iechyd. Lle bo hynny'n bosibl, dylai cyflogwyr ymateb yn gadarnhaol i geisiadau gan eiriolwyr am fwy o adnoddau/amser lle bo angen.
* Rhaid cynnig digon o adnoddau ac amser i eiriolwyr ymgymryd â'r rôl. Dylai hyn gynnwys cymorth gweinyddol priodol, systemau TG, gofod swyddfa a mynediad at wybodaeth a data i ymgymryd â'r rôl.
* Yn gyffredinol, dylai unigolyn ddal rôl eiriolwr am ddim mwy na thair blynedd barhaus.

# **Cymwyseddau**

Er mwyn bod yn effeithiol yn ei rôl, dylai bod gan, neu dylid darparu, yr hyfforddiant a’r cymorth digonol i’r eiriolwr ddatblygu:

* Dealltwriaeth drylwyr o anghenion meddygon SAS yn ei sefydliad.
* Lle bo'n berthnasol i'r sefydliad y mae’n gyfrifol amdano, dealltwriaeth eang o faterion sy'n effeithio ar feddygon SAS mewn amrywiaeth o leoliadau gan gynnwys ysbytai, gofal sylfaenol, iechyd y cyhoedd, a lleoliadau eraill nad ydynt yn ysbytai, a lle bo angen, yn gallu cyfeirio meddyg SAS at yr adrannau perthnasol.
* Y gallu i eirioli'n effeithiol, yn gallu herio ac effeithio ar newid gydag uwch reolwyr.
* Sgiliau rhyngbersonol cryf, gyda'r gallu i feithrin a chynnal perthnasoedd proffesiynol a datblygu ymddiriedaeth gyda meddygon unigol SAS a gweithlu ehangach SAS, rheolwyr a rhanddeiliaid eraill.
* Y gallu i gysylltu â rhanddeiliaid allweddol ar faterion iechyd a llesiant, gan gynnwys y Cyfarwyddwr Meddygol, goruchwylwyr addysg/clinigol, staff meddygol/cydweithwyr AD, Iechyd Galwedigaethol, swyddogion bwlio ac aflonyddu ac arweinwyr iechyd a llesiant. Gall hyn gynnwys cymryd rhan mewn prosesau cyfryngu lleol, rhoi mewnbwn a chynghori pan fo materion penodol yn codi rhwng meddygon SAS a rhanddeiliaid allweddol.
* Gwybodaeth a dealltwriaeth o'r heriau iechyd a llesiant sy'n wynebu meddygon SAS.
* Dealltwriaeth o'r agenda cydraddoldeb ehangach yn y gweithle.

1. Bwrdd Iechyd Prifysgol Aneurin Bevan, Bwrdd Iechyd Prifysgol Betsi Cadwaladr, Bwrdd Iechyd Prifysgol Caerdydd a'r Fro, Bwrdd Iechyd Prifysgol Cwm Taf Morgannwg, Bwrdd Iechyd Prifysgol Hywel Dda a Bwrdd Iechyd Prifysgol Bae Abertawe. [↑](#footnote-ref-1)